Document ID: 32005D0755

ODLOČBA KOMISIJE
z dne 25. oktobra 2005
o spremembi odločb 2005/92/ES in 2005/93/ES glede izvoza nekaterih proizvodov v tretje države
(notificirano pod dokumentarno številko K(2005) 4134)
(Besedilo velja za EGP)
(2005/755/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 97/78/ES z dne 18. decembra 1997 o določitvi načel, ki urejajo organizacijo veterinarskih pregledov proizvodov, ki vstopajo v Skupnost iz tretjih držav (1), in zlasti člena 12(12) in 13(6) Direktive,
ob upoštevanju Direktive Sveta 2002/99/ES z dne 16. decembra 2002 o predpisih v zvezi z zdravstvenim varstvom živali, ki urejajo proizvodnjo, predelavo, distribucijo in uvoz proizvodov živalskega izvora, namenjenih prehrani ljudi (2), in zlasti člena 13(3) Direktive,
ob upoštevanju naslednjega:
(1)
Direktiva 97/78/ES določa zahteve za veterinarske preglede pošiljk nekaterih proizvodov živalskega izvora, ki prihajajo iz tretje države, in med drugim določa skladiščenje v carinskih skladiščih, prostih conah, brezcarinskih skladiščih ali prostorih izvajalcev, ki zagotavljajo prevozna sredstva v čezmejnem pomorskem prometu za proizvode, ki ne ustrezajo uvoznim pogojem Skupnosti za zdravje živali.
(2)
Direktiva Sveta 2002/99/ES določa, da države članice sprejmejo ukrepe za zagotovitev, da se od 1. januarja 2005 proizvodi živalskega izvora, namenjeni prehrani ljudi, uvozijo iz tretjih držav samo, če izpolnjujejo predpise iz navedene direktive.
(3)
Odločba Komisije 2005/92/ES z dne 2. februarja 2005 o pogojih v zvezi z zdravjem živali, certificiranju in prehodnih določbah glede uvoza in obdobja skladiščenja za pošiljke nekaterih proizvodov živalskega izvora v prostih conah, brezcarinskih skladiščih in prostorih izvajalcev, ki zagotavljajo prevozna sredstva v čezmejnem pomorskem prometu v Skupnosti (3), in Odločba Komisije 2005/93/ES z dne 2. februarja 2005 o prehodnih določbah glede uvoza in obdobja skladiščenja za pošiljke nekaterih proizvodov živalskega izvora v carinskih skladiščih v Skupnosti (4) določata, da se v prehodnem obdobju do 1. januarja 2006 lahko nadaljuje skladiščenje proizvodov, ki ne ustrezajo uvoznim pogojem Skupnosti za zdravje živali in so bili uvoženi v Skupnost pred 1. januarjem 2005, dokler proizvodi niso poslani v njihov dokončni namembni kraj v tretji državi.
(4)
Obstaja nevarnost, da bi lahko proizvodi, ki ne ustrezajo pogojem Skupnosti v zvezi z zdravjem živali in so sedaj skladiščeni v Skupnosti, pomembno ogrozili zdravje živali v Skupnosti in sosednjih tretjih državah, in bi lahko bili poslani v tretje države brez soglasja pristojnega veterinarskega organa tretje namembne države ali države tranzita.
(5)
Odločbi 2005/92/ES in 2005/93/ES določata, da je od 1. januarja 2006 treba uničiti vse pošiljke proizvodov, ki jih urejata ti odločbi, ki so ostale v skladiščih. Da bi v obdobju do uničenja obvarovali Skupnost in sosednje tretje države, je treba uvesti strog nadzor, da se zagotovi, da imajo pošiljke, ki niso popolnoma skladne s predpisi Skupnosti o zdravju živali in so poslane iz skladišč v Skupnosti, izrecno soglasje tretje namembne države ali tretje države tranzita.
(6)
Odločbi 2005/92/ES in 2005/93/ES je zato treba spremeniti tako, da bo dovoljeno gibanje proizvodov, ki jih urejata ti odločbi, v tretje namembne države ali njihov tranzit preko tretje države ali gibanje s plovili, ki predstavljajo čezmejni pomorski prevoz, samo z izrecnim pisnim pooblastilom s strani pooblaščenega organa teh držav ali odgovornega častnika na krovu plovila.
(7)
Primerno je poskrbeti, da odgovorna oseba za gibanje zadevnih proizvodov pridobi in pooblaščenemu organu države članice, v kateri so proizvodi shranjeni, pokaže potrebna pisna pooblastila, preden pooblaščeni organ dovoli izvoz proizvodov do končnega namembnega kraja ali pa tranzit do takšnega namembnega kraja.
(8)
Ukrepi, predvideni s to odločbo, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO ODLOČBO:
Člen 1
Odločba 2005/92/ES se spremeni:
1.
Vstavi se naslednji člen 2a:
„Člen 2a
Države članice zagotovijo, da se vsem pošiljkam proizvodov iz člena 1, ki jih ne spremlja ustrezno veterinarsko spričevalo in so trenutno skladiščene v prosti carinski coni ali brezcarinskem skladišču ali prostorih izvajalcev, ki zagotavljajo prevozna sredstva v čezmejnem pomorskem prometu v državi članici, ne dovoli izstop iz skladišča ali premik do izstopne mejne veterinarske postaje zaradi nadaljnjega prevoza do namembnega kraja, razen če odgovorna oseba za vsako tako pošiljko predloži pisno pooblastilo, ki potrjuje, da je dovoljen tranzit ali vstop teh proizvodov na njeno ozemlje ali v plovilo, in ga je izdal:
(i)
pooblaščen organ tretje namembne države ali tretje države tranzita; ali
(ii)
odgovorni častnik na dostavnem plovilu.“
2.
V členu 3 se drugi odstavek nadomesti z naslednjim:
„Za vse stroške takega uničenja se bremeni odgovorno osebo za pošiljko.“
Člen 2
Odločba 2005/93/ES se spremeni:
1.
Vstavi se naslednji člen 1a:
„Člen 1a
Države članice zagotovijo, da se vsem pošiljkam proizvodov iz člena 1, ki jih ne spremlja ustrezno veterinarsko spričevalo in so trenutno skladiščene v carinskem skladišču v državi članici, ne dovoli izstop iz skladišča ali premik do izstopne mejne veterinarske postaje zaradi nadaljnjega prevoza do namembnega kraja, razen če odgovorna oseba za vsako tako pošiljko predloži pisno pooblastilo pristojnega organa namembne države ali vsake tretje države tranzita, ki potrjuje, da je dovoljen tranzit ali vstop teh proizvodov na njeno ozemlje.“
2.
V členu 2 se drugi odstavek nadomesti z naslednjim:
„Za vse stroške takega uničenja se bremeni odgovorno osebo za pošiljko.“
Člen 3
Ta odločba je naslovljena na države članice.
V Bruslju, 25. oktobra 2005

Labels: 17
5
8
3
6